五丝续宝命赋
仲子陵 (Tang)
半夏生。木槿荣。时五月。鵙始鸣。楝叶结。䌽丝襭。祭彼三闾。蛟龙不窃。祭之水曰汨罗。祭之日曰端午。情既本乎楚俗。奉又告乎寿缕。寿缕其娜。色丝五紽。色丝何始。金闺之子。画嘉嚬于青蛾。发宜笑之皓齿。国风既哀其窈窕。家事讵忘乎丝枲。则有恩从天上。飞入宫中。二八春日。十五玉童。谁其尸之。奉蘋藻于清庙。何彼秾矣。司衣裳于圣躬。洎天子御絺之日。后妃献茧之时。颜似渥丹。对回鸾之十字。手如振素。盘续命之五丝。其五丝也。蕙绿轻重。兰红浅深。皎皎而有莺其领。采采而亦翠其衿。既比方而一色。又条畅乎数寻。观其发齐万计。花柔四赩。宛委虬盘。张皇虹直。植其鹭羽。杂之而夺其鲜。对彼凤毛。久之而寡其色。别有金华别殿。钩弋靓妆。褰开筐笥。贡奉君王。懿寿丝之礼大。续宝命之天长。衮冕绂珽。萦寿丝以成锦。游缨锡美。比寿丝以无疆。错以五采。准日以符节也。综以万绪。盈数以尊寿也。龙烂蛇伸。光气腾腾。以御邪也。瑞等乾坤。拜启献也。汪濊沾止。其兵辟也。不待万岁蟾蜍。其理疾也。岂藉单衣龙子。四海销夭札之疠。百姓登仁寿之祉。微臣敢问天宝之建元。则曰甘露黄龙之年纪。